NARIADENIE RADY (ES) č. 941/2006
z 1. júna 2006,
ktorým sa mení a dopĺňa nariadenie (ES) č. 51/2006, pokiaľ ide o tresku modrastú a sleďa obyčajného
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2371/2002 z 20. decembra 2002 o ochrane a trvalo udržateľnom využívaní zdrojov rybného hospodárstva v rámci spoločnej politiky v oblasti rybolovu (1), a najmä na jeho článok 20,
so zreteľom na návrh Komisie,
keďže:
(1)
Nariadením Rady (ES) č. 51/2006 (2) sa na rok 2006 stanovujú rybolovné možnosti a súvisiace podmienky pre určité zásoby rýb a skupiny zásob rýb uplatniteľné vo vodách Spoločenstva a pre plavidlá Spoločenstva vo vodách, v ktorých sa vyžaduje obmedzovanie úlovkov.
(2)
Na základe konzultácií medzi Spoločenstvom a Faerskými ostrovmi došlo 23. februára 2006 k dohode o vzájomnom prístupe k zásobám tresky modrastej a sleďa obyčajného v rybolovných zónach oboch strán. Táto dohoda by sa mala uplatňovať.
(3)
Plavidlá, ktoré lovili merlúzu žiabrovými sieťami v častiach ICES VIa, b a VIIb, c, j, k a podoblasti XII, sa nezúčastňovali na rybolovných praktikách, ktoré viedli k zákazu používania žiabrových sietí v týchto oblastiach, preto je vhodné, aby sa v tomto druhu rybolovu umožnilo pokračovať udelením výnimky zo zákazu.
(4)
Spoločenstvo uskutočnilo konzultácie s Nórskom o riadení rybolovu zásob neresiacej sa jarnej populácie nórskeho sleďa (atlanticko-škandinávskeho) v severovýchodnej časti Atlantického oceánu, najmä o mechanizme prideľovania licencií, ktorý by sa mal uplatňovať.
(5)
Nariadenie (ES) č. 51/2006 by sa preto malo zodpovedajúcim spôsobom zmeniť a doplniť,
PRIJALA TOTO NARIADENIE:
Článok 1
Prílohy IA, IB a IV k nariadeniu (ES) č. 51/2006 sa menia a dopĺňajú v súlade s prílohou k tomuto nariadeniu.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Luxemburgu 1. júna 2006